**Ministru kabineta noteikumu projekta „Noteikumi par aizdomīgu darījumu ziņojumu un sliekšņa deklarācijas iesniegšanas kārtību un saturu” sākotnējās ietekmes novērtējums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts „Noteikumi par aizdomīgu darījumu ziņojumu un sliekšņa deklarācijas iesniegšanas kārtību un saturu” (turpmāk – Noteikumu projekts) paredz būtiski mainīt līdzšinējo ziņošanas sistēmu attiecībā uz informācijas iesniegšanu Finanšu izlūkošanas dienestam (turpmāk – FID), ieviešot goAML lietojumprogrammu (turpmāk – goAML), kas ir pilnībā integrēts programmatūras risinājums, kas īpaši izstrādāts finanšu izlūkošanas dienestu vajadzībām un nodrošina datu vākšanas, apstrādes, analīzes, dokumentu pārvaldības, darbplūsmas un statistikas funkcijas. Vienlaikus, veicinot aizdomīgu darījumu ziņošanas sistēmas funkcionalitāti, tiks atcelta līdzšinējā paralēlās ziņošanas kārtība.  Noteikumu projekts stāsies spēkā 2021.gada 1. oktobrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pamatojoties uz Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Likums) 31.6 panta trešo daļu, kas paredz Ministru kabinetam deleģējumu noteikt:   * Finanšu izlūkošanas datu saņemšanas un analīzes sistēmas (turpmāk – Sistēma) pārziņa funkcijas un uzdevumus, tajā iekļaujamās informācijas apjomu un iekļaušanas kārtību, kā arī nosacījumus un kārtību piekļuves nodrošināšanai Finanšu izlūkošanas datu saņemšanas un analīzes sistēmā; * kārtību, kādā sniedzami ziņojumi par aizdomīgiem darījumiem un to saturu; * gadījumus, kad iesniedzama sliekšņa deklarācija, kā arī sliekšņa deklarācijas iesniegšanas kārtību un saturu; * kārtību, kādā FID nosūta Valsts ieņēmumu dienestam likuma subjekta ziņojumus par aizdomīgu darījumu un sliekšņa deklarāciju (zvērināta notāra ziņojumu par nereģistrējamas kustamas mantas (tajā skaitā skaidras naudas) mantošanas gadījumiem).   Tāpat Noteikumu projekts izstrādāts, pamatojoties uz likuma „Par nodokļiem un nodevām” 22.2 panta sesto daļu, kas paredz deleģējumu Ministru kabinetam noteikt kārtību, kādā Valsts ieņēmumu dienestam sniedzami ziņojumi par aizdomīgiem darījumiem un ziņojumi par gadījumiem, kad mantinieks, iesniedzot mantojamās mantas sarakstu ar mantas novērtējumu, mantojuma masas sastāvā ir norādījis nereģistrējamu kustamu mantu (tajā skaitā skaidru naudu), kuras novērtējums pārsniedz 15 000 *euro*.  Saeimas š.g. 15.jūnijā 3.lasījumā atbalstītais likumprojekts “Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (Nr. 872/Lp13) (turpmāk – Likumprojekts) paredz nosacījumus ziņojumu par aizdomīgiem darījumiem un sliekšņa deklarācijas iesniegšanai (stājas spēkā 2021.gada 12.jūlijā). Likumprojekts paredz ar 2021.gada 1.oktobri būtiski mainīt līdzšinējo ziņošanas sistēmu attiecībā uz informācijas iesniegšanu FID, ieviešot goAML, kas ir pilnībā integrēts programmatūras risinājums, kas īpaši izstrādāts finanšu izlūkošanas dienestu vajadzībām, nodrošinot datu vākšanas, apstrādes, analīzes, dokumentu pārvaldības, darbplūsmas un statistikas funkcijas. Jaunās ziņošanas sistēmas ieviešana radīs būtisku atvieglojumu Likuma subjektiem, ieviešot tehnisko risinājumu, kā rezultātā informāciju par aizdomīgiem darījumiem nodokļu jomā būs iespējams iesniegt, izmantojot vienotu kanālu – iesniedzot ziņojumu par aizdomīgu darījumu nodokļu jomā FID, kurš to nekavējoties nosūtīs Valsts ieņēmumu dienestam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši atzītai starptautiskai praksei finanšu izlūkošanas datu saņemšanas un analīzes jomā, viens no tās galvenajiem elementiem ir lietojumprogrammas goAML funkcionalitātes nodrošināšana. GoAML ir pilnībā integrēts programmatūras risinājums, kas īpaši izstrādāts finanšu izlūkošanas vienību (turpmāk – FIU) izmantošanai, nodrošinot datu vākšanas, apstrādes, analīzes, dokumentu pārvaldības, darbplūsmas un statistikas funkciju un ir viens no Apvienoto Nāciju Organizācijas Narkotiku un noziedzības novēršanas biroju (turpmāk – UNODC) stratēģiskajiem risinājumiem cīņā pret finanšu noziegumiem, noziedzīgi iegūtu līdzekļu legalizāciju, kā arī terorisma un proliferācijas finansēšanu. GoAML sastāv no divām savstarpēji saistītām daļām – lietotāja aplikācijas daļas, kas ir ārējiem lietotājiem slēgta un nodrošina saņemtās informācijas analīzes procesu, un *web* (tīmekļa) daļas, kura nodrošina ziņojumu saņemšanu (augšuplādējot iepriekš sagatavotu XML datni vai aizpildot tīmekļvietnes laukus) un informācijas apmaiņu ar sadarbības partneriem.  FID 2019. gada 11. novembrī noslēdza līgumu ar UNODC par goAML ieviešanu un atbalstu, un 2020.gada 27. janvārī FID tika izdots rīkojums par Sistēmas, kurā kā galvenā sistēmas sadaļa iekļauta goAML, ieviešanas uzsākšanu, paredzot, ka ar 2021.gada 1.oktobri tiek aizstāta FID tīmekļvietnes https://zinojumi.fid.gov.lv nodrošinātā funkcionalitāte ar jaunu, FID uzturētu tīmekļvietni https://goAML.fid.gov.lv (turpmāk – goAML tīmekļvietne). Tāpat FID esošā datubāze (Ziņojumu un sliekšņa deklarāciju reģistrs) tiek aizstāta ar goAML lietotāja aplikācijas daļu.  UNODC nodrošina goAML darbību kopš 2005. gada, kad kā pirmā šo sistēmu lietošanā saņēma Nigērijas FIU. FID ir 50. FIU pasaulē un pirmais Baltijas valstīs, kas noslēdzis līgumu ar UNODC. Eiropas Savienībā goAML lieto Somijas, Nīderlandes, Luksemburgas, Dānijas, Vācijas, Zviedrijas, Maltas, Austrijas un Īrijas FIU, to šobrīd uzsāk ieviest Portugāles FIU. Ārpus Eiropas Savienības Eiropā goAML lieto Islandes, Šveices, Kosovas un Lihtenšteinas FIU.  GoAML tiek nodota kā sistēmas sagatave, kura jāizvieto attiecīgās valsts FIU tehniskajā infrastruktūrā un jāpielāgo attiecīgā FIU darbības specifikai, iestrādājot tajā darba plūsmas, dokumentu sagataves un kvalitātes kontroles mehānismus. Vienlaicīgi goAML ir tādi elementi, kuru izmaiņas FIU ir liegtas vai būtiski ierobežotas. Kā piemērs izmaiņu ierobežojumam ir ziņojuma vai sliekšņa deklarācijas XML (*Extensible Markup Language*) shēmas struktūra jeb XSD (*XML Schema Definition*). FIU, tostarp FID tajā var veikt minimālas izmaiņas, pievienojot laukiem obligātuma prasības vai atsakoties no dažu lauku lietošanas. Tāpat FID nav iespēju mainīt nosacījumus attiecībā uz pievienoto datņu izmēru – maksimālais visu elektroniski pievienoto pielikumu izmērs ziņojumam – 30 megabaiti (MB). Mainoties tehniskajam risinājumam, ziņojumu un sliekšņa deklarāciju saņemšanai, izmaiņas skar arī XSD.  Sakarā ar to, ka goAML sistēma paredz kopīgu XSD jebkādai Sistēmā saņemamajai informācijai, Noteikumu projekts apvieno Ministru kabineta 2019. gada 27. augusta noteikumos Nr. 407 “Noteikumi par sliekšņa deklarācijas iesniegšanas kārtību un saturu” un 2019. gada 27. augusta noteikumos Nr. 408 “Noteikumi par kārtību, kādā sniedzami ziņojumi par aizdomīgiem darījumiem” noteikto. Turpmāk Likuma subjekti aizdomīgu darījumu ziņojumus un sliekšņa deklarācijas FID iesniegs, ievērojot jauno XSD, ko FID uztur savā tīmekļvietnē sākot ar 2020.gada 31.oktobri. FID savā tīmekļvietnē nodrošinās arī XSD skaidrojošo dokumentāciju.  Ziņojumu un sliekšņa deklarāciju kvalitātes nodrošināšanai, papildus XSD noteiktajam, FID izmantos Sistēmas funkcionalitāti “Biznesa prasību nosacījumi”, kas ļauj pievienot nepieciešamās pārbaudes jeb validācijas iesniegto lauku loģikas (piemēram, sliekšņa deklarācijai nebūs iespējams pievienot pazīmes, kas attiecināmas uz ziņojumu) vai cita veida formas atbilstības (piemēram, Latvijas Republikā izsniegtā personas koda pārbaude, SWIFT koda rakstība utt.) kontrolei. FID nodrošinās, ka “Biznesa prasību nosacījumi” tiek nepārtraukti aktualizēti un pieejami katram goAML tīmekļvietnē reģistrētajam lietotājam.  Likuma 31.5 pants nosaka, ka no Likuma subjekta saņemtā informācija uzskatāma par ziņojumu par aizdomīgu darījumu, ja iesniegtā informācija ietver vismaz:  1) klienta identifikācijas datus un šā likuma [37.2](https://titania.saeima.lv/LIVS13/saeimalivs13.nsf/0/6B4735E2820A3B92C2258637002787AA?OpenDocument#p37.2)pantā minēto izpētes dokumentu kopijas, ciktāl tās attiecas uz likuma subjekta ziņojumu par aizdomīgu darījumu;  2) plānotā, pieteiktā, konsultētā, uzsāktā, atliktā, veiktā vai apstiprinātā darījuma aprakstu, darbības metodi, kā arī darījumā iesaistītās personas identifikācijas datus un darījuma summu, darījuma veikšanas vai pieteikšanas laiku un vietu un, ja likuma subjekta rīcībā ir darījumu apliecinoši dokumenti, šo dokumentu kopijas;  3) pamatojumu, kāpēc likuma subjekts uzskata darījumu par aizdomīgu;  4) citas normatīvajos aktos noteiktās ziņas.  Attiecīgi līdz ar šobrīd spēkā esošo regulējumu tiek paredzēts, ka, līdz ar citiem normatīvajiem aktiem var tikt noteiktas papildus prasības informācijai, kas tiek ietvertas ziņojuma par aizdomīgu darījumu saturā. Minētajos Biznesa prasību nosacījumos tiek ietverti nosacījumi, kas jau izriet no normatīvajiem aktiem un attiecas uz ziņojuma par aizdomīgu darījumu saturu, piemēram – personas kods, kas izteikts un piešķirts atbilstoši normatīvo aktu prasībām, juridiskās personas nosaukums un reģistrācijas numurs, fizisko personu vārdi un uzvārdi u.c. ziņas. Finanšu izlūkošanas dienesta turpmākās darbības var tikt apgrūtinātas vai pat neiespējamas, ja ziņas netiks ietvertas atbilstoši (būs norādītas kļūdaini), piemēram Valsts valodas likuma, likuma “Par Latvijas Republikas Uzņēmumu reģistru”, Iedzīvotāju reģistra likuma un citu likumu vai uz to pamata izdoto normatīvo aktu prasībām.  Noteikumu projekta 15. punktā minētās saistītās personas ir skatāmas plašāk, nekā Likumā ietvertais uzskaitījums (personas, kuras ieņem amatu izpildinstitūcijā vai pārraudzības institūcijā, pilnvarotas rīkoties juridiskās personas vai juridiskā veidojuma vārdā, īpašnieki un patiesie labuma guvēji, personas, ar kuru starpniecību patiesie labuma guvēji īsteno kontroli).Minētās personas var būt kā Likumā definētās saistītās personas tā personas, kas saistītas ar juridisko vai fizisko personu ārpus juridiskās personas darbības, piemēram, caur radniecību, laulību, amatiem, kas tikuši ieņemti juridiskajā personā iepriekš, amatiem, kas ieņemti ārpus juridiskās personas - ārpakalpojuma grāmatvedis, zvērināts advokāts, zvērināts revidents, maksātnespējas procesa administrators u.c. Iesniedzot ziņojumu par aizdomīgu darījumu, augšupielādējot iepriekš sagatavotu XML datni vai aizpildot tīmekļvietnes laukus, tiks definēts saraksts ar saistīto personu uzskaitījumu, no kura ziņojuma par aizdomīgu darījumu iesniedzējam būs iespēja izvēlēties atbilstošo.  Gadījumā, ja ziņojumi vai sliekšņa deklarācijas satur trūkumus, kuri atklājas tikai manuālas pārbaudes laikā, FID būs tiesības nepieņemt Sistēmā iesniegtos ziņojumus vai sliekšņa deklarācijas, informējot par to Likuma subjektu.    GoAML tīmekļvietne nodrošina, ka Likuma subjektam ir iespējams skaidri izsekot ziņojuma vai sliekšņa deklarācijas statusam pēc tā iesniegšanas un gadījumā, ja tajā ir konstatētas kļūdas kādā no posmiem, veikt tajā pašā datnē izmaiņas un iesniegt atkārtoti.  Saskaņā ar Noteikumu projektu Sistēmas pārzinis ir FID un Sistēmā iekļautie dati, tajā skaitā fizisko personu dati, ir nepieciešami FID deleģētā pamatuzdevuma nodrošināšanai, kas noteikts Likuma 50. panta pirmajā daļā - veikt aizdomīgu darījumu un citas saņemtās informācijas kontroli un iegūt, saņemt, reģistrēt, apstrādāt, apkopot, uzglabāt, analizēt un sniegt pirmstiesas izmeklēšanas iestādēm, prokuratūrai un tiesai informāciju, kuru var izmantot noziedzīgi iegūtu līdzekļu legalizācijas, terorisma un proliferācijas finansēšanas vai šo darbību mēģinājuma, vai cita ar to saistīta noziedzīga nodarījuma novēršanai, atklāšanai, pirmstiesas kriminālprocesam vai iztiesāšanai. Savukārt Valsts ieņēmumu dienests Noteikumu projekta IV un V nodaļā minētos personas datus apstrādā ar mērķi atklāt un novērst likumpārkāpumus, kuru rezultātā samazināts budžetā iemaksājamā nodokļa apmērs vai palielināts no budžeta atmaksājamā nodokļa apmērs, kā arī noziedzīgus nodarījumus par izvairīšanos no nodokļu un tiem pielīdzināto maksājumu nomaksas un krāpšanu (likuma “Par nodokļiem un nodevām” 22.2 panta otrā daļa). Atbilstoši likuma “Par nodokļiem un nodevām” 22.2 panta devītajai daļai Valsts ieņēmumu dienests veic nepieciešamos administratīvos, tehniskos un organizatoriskos pasākumus un nodrošina saņemtās informācijas aizsardzību, lai novērstu neatļautu piekļūšanu šai informācijai, kā arī novērstu neatļautu tās grozīšanu, izplatīšanu vai iznīcināšanu.  Tiesības uz personas datu aizsardzību izriet no Latvijas Republikas Satversmes 96. panta, kas nosaka, ka ikvienai personai ir tiesības uz privātās dzīves, mājokļa un korespondences neaizskaramību. Savukārt, Satversmes 116. pants nosaka, ka šīs tiesības var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Līdz ar to, apzinoties fizisko personu datu aizsardzību kā būtisku cilvēka pamattiesību, tomēr ievērojot Likumā noteikto, kā arī to, ka Noteikumu projektā norādīto personas datu apstrādi ir nepieciešams veikt kā sabiedrības interesēs, tā arī nolūkā atklāt un novērst noziedzīgus nodarījumus, Noteikumu projektā ietvertais datu apjoms, datu apstrādes un aizsardzības nosacījumi, veicot to izvērtējumu, ir samērīgi ar sasniedzamajiem mērķiem.  2011.gada 14.marta spriedumā lietā Nr.2010-51-01 Satversmes tiesa norāda, ka tiesību aktiem, kuros nosaka personas datu aizsardzības garantijas, ir jāatbilst datu aizsardzības jomas principiem. Tajos jāparedz skaidrs mērķis, kura dēļ informācija ir sniedzama, un jānosaka pēc iespējas nepārprotams šīs informācijas apstrādes nolūks, kā arī sniedzamās informācijas apjoms un veids. Turklāt Satversmes tiesa ir norādījusi, lai konstatētu, vai ierobežojumi pamattiesību īstenošanai atbilst Satversmes 116.panta prasībām, nepieciešams noskaidrot, vai  1) pamattiesību ierobežojums ir noteikts ar pienācīgā kārtā pieņemtu likumu;  2) ierobežojumam ir leģitīms mērķis;  3) ierobežojums ir samērīgs ar tā leģitīmo mērķi.  Likumdevējs ir tiesīgs noteikt ierobežojumu privātās dzīves neaizskaramībai. Jebkurai datu apstrādei, ko veic valsts vai pašvaldības iestādes, likumā ir nosakāms datu apstrādes mērķis, apstrādājamo datu apjoms, glabāšanas termiņš, kā arī institūcijas, kurām būs tiesības apstrādāt personas datus.  Viens no datu apstrādes mērķiem ir novērst Latvijas un starptautiskās finanšu sistēmas izmantošanu noziedzīgās darbībās, tai skaitā noziedzīgi iegūtu līdzekļu legalizācijai, terorisma un proliferācijas finansēšanai u.c. noziedzīgiem mērķiem, aizsargātu valsts un sabiedrisko drošību, nodrošinātu efektīvu nodokļu administrēšanas sistēmas darbību u.tml. Šajā gadījumā personas pamattiesību ierobežojuma leģitīmais mērķis ir sabiedrības interešu, proti, citu cilvēku tiesību, sabiedrības labklājības un drošības aizsardzība. Ierobežojuma noteikšanas primārais mērķis ir vērsts uz to, lai netiktu kavēta ar terorisma un proliferācijas finansēšanu un noziedzīgi iegūtu līdzekļu legalizēšanu saistīto līdzekļu pārvedumu atklāšana. Informāciju, kas tiks saņemta Finanšu izlūkošanas dienestā un Valsts ieņēmumu dienestā apstrādās ierobežots skaits darbinieku un tikai atbilstoši informācijas apstrādes mērķim, tādējādi informācijas apmaiņas procesā fizisko personu dati tiks apstrādāti saskaņā ar Latvijas Republikas un Eiropas Savienības normatīvo aktu prasībām fizisko personu datu aizsardzības jomā.  Datu apstrādes likumība tiek nodrošināta atbilstoši Eiropas Parlamenta un Padomes 2016. gada 27. aprīļa Regulas (ES) 2016/679par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Vispārīgā datu aizsardzības regula) 6.panta 1.punkta (e) apakšpunktam, lai izpildītu uzdevumu, ko veic sabiedrības interesēs un īstenojot pārzinim likumīgi piešķirtās oficiālās pilnvaras.  Vērtējot pamattiesību ierobežojumu un datu apstrādes samērīgumu ņemts vērā, ka:  1) personas datus apstrādā nolūkā novērst un atklāt noziedzīgi iegūtu līdzekļu legalizāciju un terorisma un proliferācijas finansēšanu, netiek pārkāpts datu aizsardzības nolūkā piemērojamais mērķa ierobežojuma princips un netiek apdraudēta samērīguma principa īstenošana. Attiecībā uz samērīgumu arī jānorāda, ka Noteikumu projektā nav paredzēta atkāpe no personas datu apstrādes principiem un uz riska izvērtējumu balstītā pieejā;  2) noziedzīgi iegūtu līdzekļu legalizāciju un terorisma un proliferācijas finansēšana ir noziedzīgas darbības, atbildība par ko paredzēta Krimināllikumā, līdz ar to šādu noziegumu atklāšana un novēršana tiek veikta sabiedrības drošības nodrošināšanai (attiecināms kā uz sabiedrisko kārtību, tā uz personas veselību un dzīvību), tāpat ievērojot, ka minētie noziegumi tieši ietekmē sabiedrības labklājību, t.i., gan sabiedrības kopējo labklājības līmeni, gan atsevišķas personas materiālo (finansiālo) stāvokli.  Apzinoties fizisko personu datu aizsardzības būtiskumu, taču ņemot vērā, ka personas datu apstrādi šajā gadījumā nepieciešams veikt sabiedrības interesēs, Noteikumu projektā paredzētie datu apstrādes nosacījumi ir samērīgi ar sasniedzamajam mērķiem novērst un atklāt finanšu noziegumus.  Sistēmā fizisko personu dati var tikt apstrādāti tikai Likumā noteiktā nolūka, kādam tie tiek vākti, īstenošanai. Personas datu apstrādes tiesiskais (juridiskais) pamats ir noteikts likuma “Par fizisko personu datu apstrādi kriminālprocesā un administratīvā pārkāpuma procesā” 2. panta 1. punktā - lai novērstu, izmeklētu un atklātu noziedzīgus nodarījumus. Fizisko personu datu apstrādē FID kā pārzinis nodrošina likuma “Par fizisko personu datu apstrādi kriminālprocesā un administratīvā pārkāpuma procesā” 5. pantā noteikto personas datu apstrādes principu ievērošanu, tostarp, 1) dati tiek apstrādāti likumīgi un godprātīgi, 2) tos vāc konkrētos, skaidros un tiesiskos nolūkos un neapstrādā ar minētajiem nolūkiem nesaderīgā veidā, 3) dati nav pārmērīgi (ietver tikai to, kas nepieciešams apstrādes nolūkam), 4) dati ir precīzi un aktuāli, 5) dati netiek glabāti ilgāk kā tas ir nepieciešams, 6) datu aizsardzībai tiek nodrošināti atbilstoši tehniskie un organizatoriskie pasākumi. Ievērojot, ka FID Likumā deleģētais uzdevums un fizisko personu datu apstrāde attiecīgā nolūka sasniegšanai tiek īstenota kopš Likuma pieņemšanas (2008. gadā 17. jūlijs), līdz šim FID Sistēmā nododamais un apstrādājamais datu apjoms nav jauna likumdevēja prasība (skat., piemēram, Ministru kabineta 2019. gada 27. augusta noteikumus Nr. 408 “Noteikumi par kārtību, kādā sniedzami ziņojumi par aizdomīgu darījumu” un Ministru kabineta 2019. gada 27. augusta noteikumus Nr. 407 “Noteikumi par sliekšņa deklarācijas iesniegšanas kārtību un saturu”). Izvērtējot apstrādei paredzētā personas datu apjoma, kas iesniedzams Sistēmā, samērīgumu arī attiecībā pret datu subjekta interesēm, tā atbilstību starptautiskajiem principiem un rekomendācijām personas datu aizsardzības un noziedzīgi iegūtu līdzekļu legalizācijas novēršanas jomās, Noteikumu projektā ir minimizēti Sistēmā norādāmie (iekļaujamie) fizisko personu dati, kas ir nepieciešami un pietiekami konkrēta uzdevuma izpildei. Attiecīgie apstrādājamie personas dati Likumā noteiktā mērķa sasniegšanai ir uzskaitījis Noteikumu projekta 15.5.1, 15.6., 15.7. un 16.3. apakšpunktā. FID Sistēmā iekļautos personas datus ir tiesīgs apstrādāt tikai tam nolūkam, kādam tie ir saņemti, kā arī atbilstoši Likuma 51. pantā noteiktajiem pienākumiem un tiesībām, tostarp izsniegšanai minētajā panta daļā norādītajām institūcijām, kurām normatīvajos aktos paredzētas tiesības iegūt šāda veida ierobežotas pieejamības informāciju, kā arī Likuma 62.pantā norādītās starptautiskās sadarbības ietvaros, ievērojot starptautiskās finanšu izlūkošanas vienību organizācijas (Egmont grupa) noteiktos informācijas apmaiņas un aizsardzības principus. Noteikumu projekts neparedz papildus subjektus vai citu kārtību, kādā no Sistēmas varētu tikt izsniegti personas dati, kā arī neparedz tiesības citām institūcijām izgūt datus no Sistēmas. Saskaņā ar likuma “Par fizisko personu datu apstrādi kriminālprocesā un administratīvā pārkāpuma procesā” 4.panta ceturto daļu, pārzinis ir atbildīgs par personas datu apstrādes atbilstību minētā likuma prasībām un tam jāspēj to uzskatāmi pierādīt, kā arī jāievēro 5.pantā noteiktais, ka personas datu apstrāde ir uzskatāma par likumīgu tikai tiktāl, ciktāl šī apstrāde ir nepieciešama tā uzdevuma izpildei, kuru kompetentā iestāde (šajā gadījumā FID) veic minētā likuma [2.pantā](https://likumi.lv/ta/id/308278#p2) minētajos nolūkos (konkrētajā gadījumā – 2.panta 1.punktā) un kurš ir noteikts ar kompetentās iestādes darbību regulējošu ārējo normatīvo aktu. Pamatojoties uz minēto, personas datus Sistēmā nav paredzēts apstrādāt citam nolūkam, t.i., nolūkam, kādam tie nav sākotnēji saņemti, vai nolūkam, kas nav saderīgs ar sākotnējo datu apstrādes nolūku.  GoAML tīmekļvietnē mainās Sistēmas lietotāja konta izveides un uzturēšanas process. Likuma subjekts vai cita persona vai to deleģēts pārstāvis piesaka Sistēmas lietotāja kontu FID tīmekļvietnē, aizpildot elektronisku pieteikumu un pievienojot dokumenta kopiju, kas apliecina tiesības pārstāvēt Likuma subjektu vai citu personu, ja vien pārstāvības tiesības neizriet no Latvijas Republikas Uzņēmumu reģistra (turpmāk – Uzņēmumu reģistrs). Pēc pieteikumā un pievienotā dokumenta kopijā iekļautās informācijas pārbaudes, Sistēmā tiek aktivizēts Sistēmas lietotāja konts, kurš piesaistīts unikālam ziņotāja identifikatoram. FID neaktivizēs Sistēmas lietotāja kontu gadījumā, ja Likuma subjekts nav reģistrēts uzraudzības un kontroles institūcijā. Atbilstoši Likuma 46.panta pirmās daļas 1. punktam uzraudzības un kontroles institūcijai ir pienākums uzskaitīt un reģistrēt uzraugāmos Likuma subjektus. Atbilstoši Likuma 18.panta 3.1 daļai Likuma subjekti, kā arī uzraudzības un kontroles institūcijas, konstatējot, ka klienta izpētes gaitā noskaidrotā informācija par patieso labuma guvēju neatbilst Uzņēmumu reģistra vestajos reģistros reģistrētajai informācijai, nekavējoties, bet ne vēlāk kā triju darbdienu laikā paziņo par to Uzņēmumu reģistram. Gadījumos, kad informāciju par neatbilstību sniedz Likuma subjekts, Uzņēmumu reģistram nepieciešams pārliecināties, ka informācijas sniedzējs ir uzraudzības un kontroles institūcijā reģistrēts Likuma subjekts. Autentifikācijas funkciju nodrošināšanai, Uzņēmumu reģistrs no visām uzraudzības un kontroles institūcijām saņem informāciju pār tās uzraudzībā esošajiem (reģistrētajiem) Likuma subjektiem. Šī informācija tiek pieprasīta, pamatojoties uz Likumā noteikto Uzņēmumu reģistra funkciju izpildes nepieciešamību. Ievērojot labas pārvaldības principu, lai nepalielinātu administratīvo slogu uzraudzības un kontroles institūcijām, FID informāciju par uzraudzības un kontroles institūciju reģistrētajiem Likuma subjektiem saņems no Uzņēmumu reģistra. Informācijas apmaiņa starp Uzņēmumu reģistru un FID par reģistrētajiem Likuma subjektiem tiks nodrošināta savstarpējās starpresoru vienošanās ietvaros.  Informācijas nodošana FID par uzraudzības un kontroles institūcijā reģistrētajiem Likuma subjektiem nodrošina, ka FID var pārliecināties, ka konkrētais Likuma subjekts ir uzraudzības un kontroles institūcijā reģistrētā fiziskā vai juridiskā persona, un tam ir tiesības saņemt Sistēmas lietotajā tiesības un piekļūt tajā ejošajai informācijai. Sistēmas lietotāji, kas nav uzskatāmi par Likuma subjektiem un nav reģistrēti nevienā uzraudzības un kontroles institūcijā, ziņojumus FID iesniedz kā citas personas. Sistēmas lietotāja galvenais pārstāvis nodrošina Sistēmas lietotāja konta pārvaldību, apstiprinot vai bloķējot papildus Sistēmas lietotāju piekļuvi.  Noteikumu projektā noteiktajā kārtībā reģistrējoties Sistēmas lietotāja galvenais pārstāvis vai Sistēmas lietotāja pārstāvis iepazīstas ar personas datu apstrādes nosacījumiem un kārtību Sistēmā, ievērojot, ka Noteikumu projekta 15.3.apakšpunkts paredz Sistēmā uzglabāt minētajā apakšpunktā norādīto personas datu apjomu un to, ka šie dati tiks sasaistīti ar iesniegto ziņojumu vai sliekšņa deklarāciju. Lai gan Sistēmas lietotāja galvenā pārstāvja vai Sistēmas lietotāja pārstāvja datu apstrādē tiek ievērota atbilstība Vispārīgai datu aizsardzības regulai, jo īpaši 5. pantā noteiktajiem personas datu aizsardzības principiem, konkrētajā gadījumā netiek prasīta aktīva piekrišana minētajai datu apstrādei, ievērojot, ka:  1) Sistēmas lietotāja galvenais pārstāvis vai Sistēmas lietotāja pārstāvis vienlaikus ir Likuma subjekta pārstāvis, t.i., persona, kurai Likuma subjekts amata pienākumu ietvaros ir noteicis ziņošanas uzdevumu gadījumos, kad tam ir likumisks pamats; ziņošanas kārtība ir noteikta Likumā un Noteikumu projektā un to nav iespējams izpildīt bez attiecīgās datu apstrādes. Personai, kura pati ir Likuma subjekts, ziņošanas pienākums ir noteikts Likumā. Jau norādīts, ka Sistēmā nav nepieciešama jebkāda informācija par Sistēmas lietotāja galveno pārstāvi vai Sistēmas lietotāja pārstāvi, bet gan tikai tā informācija, kas ļauj precīzi identificēt konkrēto datu subjektu kā Likuma 3. pantā norādīta, konkrēta Likuma subjekta pārstāvi, kas īsteno Likumā norādītos pienākumus vai arī Likuma 3.1 pantā noteikto citu personu.  2) Sistēmas lietotāja galvenā pārstāvja vai Sistēmas lietotāja personas datu apstrādes juridiskais pamats ir Vispārīgās datu aizsardzības regulas 6. panta 1. punkta c) apakšpunkts – apstrāde ir vajadzīga, lai izpildītu uz pārzini attiecināmu juridisku pienākumu. Tādējādi, ievērojot, ka minētās datu apstrādes juridiskais pamats nav datu subjekta piekrišana, bet gan Likuma subjektam noteikts juridisks pienākums, ar informāciju par datu apstrādi Sistēmas attiecīgais lietotājs iepazīstas pirms reģistrācijas.  Personām, kas sniedz informāciju FID, izmantojot Sistēmu, tiek piemēroti tiesiskās aizsardzības mehānismi saskaņā ar Likuma 10. panta pirmajā un trešajā daļā noteikto, kā arī minētajā datu apstrādē ievēroti personas datu apstrādes principi.  Sakarā ar to, ka goAML neparedz FID tiesības iejaukties Sistēmas lietotāju paroļu nomaiņā vai izveidošanā, ir būtiski, ka gadījumā, ja mainās Sistēmas lietotāja pārstāvis, Sistēmas lietotājs (Likuma subjekts vai cita persona) savlaicīgi nodrošina Sistēmas lietotāja konta pārvaldības pārņemšanu un nodošanu jaunam Sistēmas lietotāja pārstāvim.  Ziņojumus un sliekšņa deklarācijas iesniedz elektroniski, izmantojot GoAML tīmekļvietni <https://goaml.fid.gov.lv>. Noteikumu projekts paredz izņēmumu, nosakot, ka kredītiestādēm maksātnespējas un likvidācijas procesā, kas uzsākts pirms šo noteikumu spēkā stāšanās, ziņojumus ir tiesības iesniegt elektroniski sistēmā, izmantojot FID uzturēto tīmekļvietni (https://zinojumi.fid.gov.lv), augšuplādējot iepriekš sagatavotu XML datni vai aizpildot FID tīmekļvietnē pieejamo tiešsaistes formu, tādējādi uzturētā FID tīmekļvietne (<https://zinojumi.fid.gov.lv>) un FID esošā datubāze (Ziņojumu un sliekšņa deklarāciju reģistrs) tiek iekļauta Sistēmā.  Likuma 3.1 pantā paredzēts pienākums arī 3.pantā nenorādītām personām, kā arī valsts institūcijām, atvasinātām publiskām personām un to institūcijām ievērot Likuma prasības attiecībā uz ziņu sniegšanu par aizdomīgiem darījumiem. FID saņem ziņojumus par aizdomīgiem darījumiem arī no citām personām, ne tikai Likuma 3.pantā minētajiem Likuma subjektiem. Ziņojumi tiek analizēti ar mērķi novērst vai atklāt noziedzīgi iegūtu līdzekļu legalizāciju, terorisma vai proliferācijas finansēšanu. Vienlaikus, lai atvieglotu un motivētu personas ziņot par attiecīgajiem faktiem, personām netiek noteikts obligāts pienākums ziņojumu iesniegt elektroniski, izmantojot goAML tīmekļvietni, kur nepieciešams ietvert norādi uz ziņām un faktiem, kurus var iegūt, veicot Likumā noteikto klienta izpēti, kas ir obligāta tikai Likuma 3.pantā minētajiem Likuma subjektiem. Ievērojot minēto, Noteikumu projekts paredz, ka citas personas ziņojumus FID var iesniegt arī kā iesniegumu rakstveidā vai izmantojot tiešsaistes formas, kuras pieejamas Vienotajā valsts un pašvaldību pakalpojumu portālā ([www.latvija.lv)](http://www.latvija.lv)).  Saskaņā ar Elektronisko dokumentu likuma 3.panta pirmajā daļā noteikto prasība pēc dokumenta rakstveida formas attiecībā uz elektronisko dokumentu ir izpildīta, ja elektroniskajam dokumentam ir elektroniskais paraksts un elektroniskais dokuments atbilst citām normatīvajos aktos noteiktajām prasībām. Saskaņā ar Elektronisko dokumentu likuma 3.panta otrās daļas pirmo teikumu elektroniskais dokuments uzskatāms par pašrocīgi parakstītu, ja tam ir drošs elektroniskais paraksts. Tādējādi ar rakstveida iesniegtu iesniegumu saprot gan papīra formā (ievērojot Iesniegumu likuma nosacījumus), gan elektroniski iesniegtu iesniegumu, kas parakstīts ar drošu elektronisko parakstu.  Lielākoties visi ziņojumā vai sliekšņa deklarācijā iekļautie lauki tiek saglabāti saturiski atbilstoši šobrīd izmantotajai ziņojuma veidlapai, vienlaikus jaunajā XSD, kas nosaka ziņojumos vai sliekšņa deklarāciju saturu, ir veiktas vairākas izmaiņas. Būtiskākās no tām:   * turpmāk nebūs iespējams iesniegt informāciju par darījumiem ziņojumā summētā veidā par noteiktu laika posmu, katra transakcija/darījums ziņojumā būs jānorāda atsevišķi; * iesniedzot informāciju par darījumu, ir jānorāda darījumā iesaistīto finanšu līdzekļu summas ekvivalents EUR valūtā (pievienojot konvertācijas likmi); * būtiskāka loma paredzēta Likuma subjektam ziņojuma vai sliekšņa deklarācijas iesniegšanas procesā – ziņojumā un sliekšņa deklarācijā jāiekļauj informācija par ziņojuma iesniedzēju – fizisku personu (Likuma subjekta darbinieku), jānorāda ziņojuma veids (ziņojumu precizējoša informācija), ziņojumam jāpievieno norāde, ka tas iesniegts par noziedzīgu nodarījumu nodokļu jomā atbilstoši likuma “Par nodokļiem un nodevām” 22.2 panta prasībām; * ziņojumam iespējams aizpildīt lauku, kurā norāda informāciju par Likuma subjekta veiktajām aktivitātēm saistībā ar ziņojumā minēto informāciju; * paplašinās iespējas iesniegt personu identifikācijas un kontaktinformāciju strukturētā formā; * atsevišķi lauki paredzēti informācijas sniegšanai par darījumā iesaistītajiem cita veida līdzekļiem, precēm vai pakalpojumiem.   Vienlaikus ziņojuma iesniegšana neatbrīvo Likuma subjektu no pienākuma iesniegt sliekšņa deklarāciju, ja darījums, uz ko attiecas ziņojums, atbilst kādam no noteiktajiem sliekšņa deklarācijas iesniegšanas gadījumiem. Sliekšņa deklarācijā iekļautie lauki un nosacījumi tiek saglabāti:   * Likuma subjektam ir pienākums reizi nedēļā iesniegt FID sliekšņa deklarāciju par katru iepriekšējā periodā veiktu darījumu starp Likuma subjektu un viņa klientu Noteikumu projektā minētajos gadījumos. Pienākums iesniegt sliekšņa deklarāciju ir par veiktu darījumu, un, ja darījumi konkrētajā periodā nav veikti, sliekšņa deklarācija par darījumiem FID nav iesniedzama. Tāpat sliekšņa deklarācijas nav jāsniedz gadījumos, kad Likuma subjekts savas darbības specifikas dēļ iepriekš minētos darījumus neveic, kā rezultātā neiestājas neviens no Noteikumu projektā minētajiem sliekšņa deklarācijas iesniegšanas gadījumiem; * iepriekšējais periods, par kādu ir iesniedzama sliekšņa deklarācija, ir laika posms no iepriekšējās sliekšņa deklarācijas iesniegšanas brīža; * Likuma subjekts varēs apvienot vairākas sliekšņa deklarācijas vienā, gadījumā, ja tajās iekļautā informācija par vienu no Noteikumu projektā minētajiem darījumu veidiem vai darbībām; * Likuma subjektam – zvērinātam notāram ir noteikts pienākums iesniegt sliekšņa deklarāciju attiecībā uz mantinieku, kurš, iesniedzot mantojamās mantas sarakstu ar mantas novērtējumu, mantojuma masas sastāvā ir norādījis nereģistrējamu kustamu mantu (tajā skaitā skaidru naudu), kuras novērtējums pārsniedz 15 000 *euro*. Minētais ir saistīts ar paralēlās ziņošanas sistēmas atcelšanu un Likuma subjekta pienākumu šo informāciju, pamatojoties uz likuma „Par nodokļiem un nodevām” 22.2 panta 1.1 daļu, iesniegt Valsts ieņēmumu dienestam. Noteikumu projekts paredz, ka minētā informācijas iesniedzama FID, kas to pārsūtīs Valsts ieņēmumu dienestam; * gadījumos, ja Likuma subjekts identificē klienta un trešās personas darījumu (kurā Likuma subjekts nav piedalījies), kas atbilst Noteikumu projektā paredzētajiem darījumiem, par kuriem sniedzama sliekšņa deklarācija, vai rodas aizdomas par iespējamu noziedzīgi iegūtu līdzekļu legalizāciju, terorisma vai proliferācijas finansēšanu, Likuma subjektam sliekšņa deklarācija nav jāsniedz, taču nepieciešams izvērtēt nepieciešamību sniegt ziņojumu par aizdomīgu darījumu; * gadījumā, ja informācija, kas ir Likuma subjekta rīcībā, rada nepieciešamību sniegt gan sliekšņa deklarāciju, gan liecina par aizdomīgu darījumu, Likuma subjektam ir pienākums iesniegt FID arī ziņojumu par aizdomīgu darījumu; * ja sliekšņa deklarācijas iesniedzama par līdzekļiem ārvalstu valūtās, ārvalstu valūtas kursu Likuma subjekts nosaka atbilstoši Eiropas Centrālās bankas publicētajam *euro* atsauces kursam darījuma veikšanas dienā. Ja darījumā tiek izmantota ārvalstu valūta, kurai Eiropas Centrālā banka nepublicē *euro* atsauces kursu, aprēķiniem izmanto pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto jaunāko valūtas tirgus kursu attiecībā pret *euro*.   Šobrīd normatīvais regulējums uzliek pienākumu personām iesniegt ziņojumus par aizdomīgiem darījumiem nodokļu jomā gan FID, gan Valsts ieņēmumu dienestam. Jaunās ziņošanas sistēmas ieviešana radīs būtisku atvieglojumu Likuma subjektiem, ieviešot tehnisko risinājumu, kā rezultātā informāciju par aizdomīgiem darījumiem nodokļu jomā būs iespējams iesniegt, izmantojot vienotu kanālu – iesniedzot ziņojumu par aizdomīgu darījumu nodokļu jomā FID, kurš to nekavējoties elektroniski nosūtīs Valsts ieņēmumu dienestam.  FID saņemto ziņojumu un sliekšņa deklarāciju Valsts ieņēmumu dienestam, pamatojoties uz likuma „Par nodokļiem un nodevām” 22.2 pantu, nosūtīs:   * ja Likuma subjekts iesniedzis ziņojumu, veicot atzīmi ar norādi par to, ka ziņojums iesniegts par aizdomīgu darījumu nodokļu jomā un tas nosūtāms Valsts ieņēmumu dienestam; * ja zvērināts notārs iesniedzis sliekšņa deklarāciju attiecībā uz mantinieku, kurš, iesniedzot mantojamās mantas sarakstu ar mantas novērtējumu, mantojuma masas sastāvā ir norādījis nereģistrējamu kustamu mantu (tajā skaitā skaidru naudu), kuras novērtējums pārsniedz 15 000 *euro*.   Noteikumu projekts paredz, ka FID nodrošina datu nodošanas un Valsts ieņēmumu dienests nodrošina datu saņemšanas kanālu ziņojumu un sliekšņa deklarāciju saņemšanai neizmainītā veidā. Savstarpējo informācijas apmaiņu par ziņojumiem un sliekšņa deklarācijām noteiks starpresoru vienošanās, kas noslēgta starp Valsts ieņēmumu dienestu un FID.  Pasākumu plāna noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam (Ministru kabineta 2019.gada 23.decembra rīkojums Nr.653) (turpmāk – Pasākumu plāns) 4.1. pasākums paredz ieviest FID datu saņemšanas un analīzes, tostarp, goAML sistēmu, vienlaikus pakāpeniski izbeidzot paralēlo aizdomīgo darījumu ziņošanas sistēmu un nodrošinot, ka informācijas par aizdomīgiem darījumiem paziņošanai FID un Valsts ieņēmumu dienestam tiek izmantots viens kanāls. Šo darbību īstenošanai Pasākumu plānā Iekšlietu ministrijas budžeta programmā 43.00.00 “Finanšu izlūkošanas dienesta darbība” FID paredzēts finansējums 2021.gadā – 28 000 *euro*, 2022. gadā – 8 000 *euro*, kā arī turpmāk ik gadu – 3 000 *euro.* Savukārt Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” kopējais finansējums (ne tikai Pasākumu plāna 4.1.pasākuma īstenošanai) paredzēts 2021.gadā – 173 006 *euro*, 2022.gadā – 12 110 *euro*, kā arī turpmāk ik gadu – 12 110 *euro.*  Līdz ar Noteikumu projekta spēkā stāšanos spēku zaudēs šādi tiesību akti:   1. Ministru kabineta 2019.gada 27.augusta noteikumi Nr. 408 “Noteikumi par kārtību, kādā sniedzami ziņojumi par aizdomīgiem darījumiem”; 2. Ministru kabineta 2019.gada 27.augusta noteikumi Nr. 407 “Noteikumi par sliekšņa deklarācijas iesniegšanas kārtību un saturu”; 3. Ministru kabineta 2016.gada 22.marta noteikumi Nr. 162 “Noteikumi par kārtību, kādā Valsts ieņēmumu dienestam sniedzami ziņojumi par aizdomīgiem darījumiem”. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Finanšu izlūkošanas dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likuma subjekti - kredītiestādes, finanšu iestādes, ārpakalpojuma grāmatveži, zvērināti revidenti, zvērinātu revidentu komercsabiedrības un nodokļu konsultanti, kā arī jebkura cita persona, kas apņemas sniegt palīdzību nodokļu jautājumos vai rīkojas kā starpnieks šādas palīdzības sniegšanā, zvērināti notāri, zvērināti advokāti, citi neatkarīgi juridisko pakalpojumu sniedzēji, juridiska veidojuma vai juridiskās personas dibināšanas un darbības nodrošināšanas pakalpojumu sniedzēji, personas, kas darbojas kā aģenti vai starpnieki darījumos ar nekustamo īpašumu, izložu un azartspēļu organizētāji, personas, kas sniedz inkasācijas pakalpojumus, juridiskās vai fiziskās personas, kas nodarbojas ar transportlīdzekļu, kultūras pieminekļu, dārgmetālu, dārgakmeņu, to izstrādājumu vai cita veida preču tirdzniecību, kā arī ar starpniecību minētajos darījumos, parāda atgūšanas pakalpojuma sniedzēji, virtuālās valūtas pakalpojuma sniedzēji, personas, kas darbojas mākslas un antikvāro priekšmetu apritē, maksātnespējas procesa administratori.  Likuma subjektu klienti, kas plāno veikt vai veic darījumus, iesaistot Likuma subjektu.  Uzraudzības un kontroles institūcijas, kā arī tiesībaizsardzības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz būtiski mainīt līdzšinējo ziņošanas sistēmu attiecībā uz informācijas iesniegšanu FID, veicinot aizdomīgu darījumu ziņošanas sistēmas funkcionalitāti un atceļot līdzšinējo paralēlās ziņošanas kārtību. Šobrīd normatīvais regulējums uzliek pienākumu personām iesniegt ziņojumus par aizdomīgiem darījumiem un sliekšņa deklarāciju nodokļu jomā gan FID, gan Valsts ieņēmumu dienestam. Jaunās ziņošanas sistēmas ieviešana radīs būtisku atvieglojumu Likuma subjektiem, ieviešot tehnisko risinājumu, kā rezultātā informāciju par aizdomīgiem darījumiem nodokļu jomā būs iespējams iesniegt, izmantojot vienotu kanālu – iesniedzot ziņojumu par aizdomīgu darījumu nodokļu jomā FID, kurš to nekavējoties nosūtīts Valsts ieņēmumu dienestam. |
| 3. | Administratīvo izmaksu monetārs novērtējums | Administratīvo izmaksu monetārs novērtējums un tā aprēķins ietverts š.g. 15.jūnijā Saeimā atbalstītā Likumprojekta “Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (VSS – 363; TA – 1880; Nr.872/Lp13)anotācijasII. sadaļas 2.punktā. Līdz ar paralēlās ziņošanas sistēmas izbeigšanu, Likuma subjektiem nebūs jāsniedz atsevišķs ziņojums Valsts ieņēmumu dienestam un tas būtiski samazinās to administratīvo slogu – monetārā izteiksmē vismaz par 12 300 *euro.* |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Noteikumu projekta izstrādi ir publicēta Finanšu ministrijas tīmekļvietnē sadaļā „Sabiedrības līdzdalība” – „Tiesību aktu projekti” – „Finanšu tirgus politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēja sniegt viedokļus par Noteikumu projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības informēšana un līdzdalība Noteikumu projekta izstrādē tika nodrošināta 2020.gada 14.decembrī publicējot uzziņu par Noteikumu projektu Finanšu ministrijas tīmekļa vietnē <https://www.fm.gov.lv/lv> sadaļā “Sabiedrības līdzdalība” – “Tiesību aktu projekti” – “Finanšu tirgus politika” adrese: [https://www.fm.gov.lv/lv/sabiedribas\_lidzdaliba/ tiesibu\_aktu\_projekti/finansu\_tirgus\_politika/#project643](https://www.fm.gov.lv/lv/sabiedribas_lidzdaliba/tiesibu_aktu_projekti/finansu_tirgus_politika/#project643) un Ministru kabineta tīmekļvietnē sadaļā „Valsts kanceleja” – „Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Projekta izstrādē virzītie priekšlikumi apspriesti ar Latvijas Finanšu nozares asociāciju. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu izlūkošanas dienests un Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes funkcijas un institucionālo struktūru. Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

Ziediņš, 67095600

Kristaps.Ziedins@fm.gov.lv